‘Kaper’ sterf in skietery met polisieArgieffoto Foto: SAPD, Facebook ŉ Vermeende kaper is dood en twee is in hegtenis geneem ná ŉ skietgeveg met die polisie Donderdagaand in Limpopo. Brig. Motlafela Mojapelo, polisiewoordvoerder, het gesê die skietvoorval het gevolg nadat ŉ 35-jarige motoris van Roossenekal stilgehou het om die drie mense ŉ saamrygeleentheid te gee. “Toe hulle naby hul eindbestemming kom, het een van die drie skielik ŉ vuurwapen uitgeruk en die bestuurder gedwing om stil te hou. Die bestuurder is daarna uit die voertuig geboender, waarna die verdagtes in die rigting van Groblersdal gevlug het,” het Mojapelo gesê. Die polisie is van die kaping ingelig. Hulle het vinnig gereageer en die verdagtes agternagesit. Beamptes van die polisie se taktiese reaksie-eenheid het by die jaagtog aangesluit. “Die verdagtes is voorgekeer net voordat hulle Groblersdal probeer binnery het. Die verdagtes het op die polisie begin skiet en die polisie het teruggeskiet.” ŉ Verdagte is doodgeskiet en een is gewond. Die derde verdagte se been is voorheen geamputeer en hy is afhanklik van krukke. Hy het homself aan die polisie oorgegee. Die polisie het beslag gelê op die gekaapte voertuig en ŉ ongelisensieerde vuurwapen. Die verdagtes moet binnekort in die Groblersdal-landdroshof verskyn.